**Cine poate candida?**

* Pentru funcțiile de Președinte, Vicepreședinte, Secretar General și Președinte al Comisiei de Etică și Mediere poate candida orice persoană majoră care îndeplinește cumulativ următoarele condiții:
	+ - Estemembru al unei Comunități evreiești din România de cel puțin 5 ani
		- Este evreu conform *halaha* (condiție valabilă doar pentru funcția de Președinte. Pentru funcțiile de Vicepreședinte, Secretar General și Președinte al Comisiei de Etică și Mediere pot fi evrei atât conform *halaha*, cât și cu ascendență evreiască (tatăl sau un bunic evreu))
		- Are experiență managerială, sau în conducerea unor instituții publice, organizații nonguvernamentale de cel puțin 5 ani sau este persoană de notorietate în viața comunitară evreiască, sau în cultură, sau știință, sau artă, sau învățământ, sau viața politică, sau afaceri.
		- Are susținerea (în scris) cel puțin a uneia din Comunitățile Evreiești din România.
* Pentru calitatea de membru în Consiliul de Conducere poate candida orice persoană majoră, evreu conform *halaha* sau cu ascendență evreiască (tatăl sau un bunic evreu), membru al unei Comunități evreiești din România de cel puțin 5 ani.
* Pentru Comisia de Cenzori, în cazul în care nu există membri ai comunității (halahici sau cu ascendență) care să corespundă cerințelor legale pentru funcția de Cenzor și care să dorească să candideze, se acceptă și candidatura persoanelor fără ascendență evreiască, cunoscute pentru cinste și moralitate, dacă corespund condițiilor profesionale în condițiile legii.
* Candidații la funcțiile de Președinte, Vicepreședinte, Secretar General sau Președinte al Comisiei de Etică și Mediere pot candida și pentru funcția de membru în Consiliul de Conducere. În cazul în care sunt aleși în ambele funcții vor opta pentru una din ele.

**Ce documente sunt necesare pentru a candida?**

Persoanele care doresc să ocupe o funcție de conducere în FCER-CM, de membru în Comisia de Cenzori sau de Președinte al Comisiei de etică și mediere, își vor depune candidaturile în scris, cu număr de înregistrare, conform Programului - calendarde pregătire, organizare și derulare a Congresului al IV-lea al FCER-CM , *la Secretariatul Tehnic al Comisiei de Organizare a Congresului, în plic închis, cu mențiunea: ”În atenția Comisiei pentru Organizarea și Desfășurarea Congresului”.*

* Fiecare candidat va prezenta o cerere-tip (Anexa 3) și un CV, cu accentul pus pe activitatea legată de viața comunitară evreiască, precum și o dovadă a apartenenței la comunitate (Anexa 4) .
* De asemenea va depune o declarație pe proprie răspundere că nu a făcut poliție politică și că nu a comis fapte de natură penală, civilă sau fiscală sau încălcări ale *eticii și moralității* iudaice, care să-l facă nedemn de a candida, precum și că a luat cunoștință și este de acord să respecte Codul de Conduită al Organelor de Conducere alese ale Federației Comunităților Evreiești din România-Cultul Mozaic și ale Comunităților Evreiești, adoptat de către Consiliul de Conducere al FCER-CM la data de 29.04.2013.
* Persoanele care candidează pentru funcția de Președinte vor depune și un program cuprinzând obiectivele pe care își propun să le realizeze, metodele de lucru, resursele umane și financiare pe care le vor utiliza.
* Persoanele care vor fi alese în organele de conducere nu au dreptul să dețină funcții de conducere sau reprezentare într-un partid politic (în situația în care vor fi alese, vor trebui să demisioneze din respectivele funcții de conducere sau reprezentare).